Ľ. Vážny, poslanec: (2005-02-08):
Pár slov k prvému materiálu (tlač 977) Analýza súčasného stavu prác na transformácii štátneho podniku Lesy Slovenskej republiky. Materiál vyčerpávajúco opisuje počet stretnutí riadiaceho výboru, vedúcich tímov, tréningu, analyzuje stratégiu polí, obchodných polí, definuje väzby medzi strategickými obchodnými poliami, opisuje tréning, zvládanie zmien vo firme a tak ďalej. Ale vzadu alebo ku koncu materiálu sa materiál veľmi stručne zmienil o tom, čo je podstatné. A to, čo chcem dať teraz do pozornosti, je majetkovoprávne nevysporiadanie majetku v správe Lesov Slovenskej republiky, š. p., keď materiál dáva len údaje za rok 2003, resp. ku koncu roku 2003. A citujem: „Nevysporiadaných stavieb je 34 % z celkového majetku Lesov Slovenskej republiky, š. p., a lesných pozemkov je 280 000 hektárov, čo je cirka 30 %, a predpokladané náklady na majetkovoprávne vysporiadanie sú 1,3 mld. Sk.“ Toto sú obrovské čísla, ktorými by sme sa mali vážnejšie zaoberať. A, samozrejme, predkladateľ nám mohol dať aktuálnejšie informácie, nie ku koncu roku 2003, teraz keď sme vo februári 2005. Samozrejme, takisto mi v materiáli chýba nejaká analýza toho kroku, ktorý sa stal, keď sa odovzdalo vedenie podniku tzv. krízovému manažmentu, a posúdenie v porovnaní so súčasným obdobím. Preto mi dovoľte predložiť procedurálny návrh k materiálu, ktorý máme ako tlač 977, vrátiť materiál (tlač 977) Analýza súčasného stavu prác na transformácii štátneho podniku Lesy Slovenskej republiky predkladateľovi na dopracovanie a doplnenie s tým, že navrhujem A. doplniť ho o analýzu stavu lesov Slovenskej republiky, š. p., v období odovzdania vedenia podniku tzv. krízovému manažmentu a v súčasnom období, ako aj o porovnanie a zdôvodnenie rozdielov z tohto kroku vyplývajúcich, B. doplniť materiál o stav nevysporiadaného majetku, t. j. o aktuálny stav, stav k 31. 12., ktorý nám bol deklarovaný v materiáli, je podľa môjho názoru nedostatočný, t. j. zhodnotiť aktuálny stav a najmä upresniť rozsah nevysporiadaného majetku. Veľmi stručne sa zmienim o druhom materiáli, to je tlač 992. K tomuto materiálu takisto musím vyjadriť svoj názor, že je obsahovo chudobný a nespĺňa kritériá projektu, kritériá projektu, ktorý má ambíciu transformovať 34 mld. účtovnej hodnoty majetku, čo môže byť v trhových cenách ja neviem, odhadujem, 100 mld. Čiže je to významný balík peňazí, ale ešte významnejší balík dedičstva Slovenskej republiky, ktoré sa v lesoch nachádza. Ťažko sa dá k nemu vyjadriť, keďže je veľmi stručný. A len narážam, že by mal byť podstatne rozsiahlejší a mal by rozviesť tie témy, ktoré nás bytostne všetkých zaujímajú. Chcem len upozorniť veľmi stručne, že ocenenie nepeňažného vkladu bez znaleckých posudkov, len z účtovníctva by bolo možné len v tom prípade, ak sa v súčasnej časovej hladine vykonalo precenenie majetku na súčasné cenové relácie, lebo napr. účtovná hodnota mnohých stavieb môže byť nulová, ale ich trhová hodnota môže predstavovať státisíce korún, resp. majetok, ktorý je deklarovaný v tomto materiáli na 34 mld., v účtovnej hodnote môže byť, ako som pred chvíľou spomenul, 100 mld. korún. Ak by predsa malo dôjsť k transformácii Štátnych lesov Slovenskej republiky na akciovú spoločnosť, potom tu musí byť najprv celý postup legislatívne jasný, nie tak ako je v tomto materiáli deklarované, že sa najprv ustanoví akciová spoločnosť a potom si budeme tvoriť zákony a predpisy na fungovanie podľa svojich predstáv alebo podľa predstáv, ktoré nám z tohto procesu vyplynú, ale, samozrejme, pod rúškom faktu, že Národná rada Slovenskej republiky takýto postup schválila dnešným konaním. Takisto je zavádzajúca kapitola 4.3. v materiáli, že v lesnom hospodárstve nedôjde vznikom akciovej spoločnosti k poklesu zamestnanosti, pretože tých 3 500 zamestnancov, čo sa súčasné vedenie podniku chystá prepustiť, sa nemôže v žiadnom prípade umiestniť alebo uplatniť v lesnom hospodárstve, keď sa redukuje počet odštepných závodov, mení sa štruktúra a vlastne celé je to cielené, tak aby sa znížila aj zamestnanosť. Preto taktiež predkladám druhý procedurálny návrh k tlači 992, k projektu transformácie štátneho podniku Lesy Slovenskej republiky, vrátiť tento materiál na dopracovanie predkladateľovi a konkrétne doplniť ho o A. časový a vecný harmonogram navrhovaného postupu transformácie štátneho podniku, B. analýzu vyvolaných legislatívnych zmien, aby sme potom nechytali legislatívu za chvost, C. trhové ocenenie majetku s rozdelením na vysporiadaný a nevysporiadaný majetok, aby sme aspoň ako-tak jasne vedeli, čo nás v tomto procese čaká, D. analýzu sociálneho dopadu zapríčineného uvoľnením 3 500 zamestnancov a E. špecifikáciu výkonu vo verejnom záujme a návrh postupu, ako sa vlastne tie výkony vo verejnom záujme vysporiadajú voči štátu. To je všetko zatiaľ, ďakujem vám za pozornosť.